Document ID: 32008D0772

KOMISJONI OTSUS,
1. oktoober 2008,
millega muudetakse otsust 2004/432/EÜ kolmandate riikide esitatud jääkide seire kavade tunnustamise kohta vastavalt nõukogu direktiivile 96/23/EÜ
(teatavaks tehtud numbri K(2008) 5531 all)
(EMPs kohaldatav tekst)
(2008/772/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 1996. aasta direktiivi 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ, (1) eriti selle artikli 29 lõike 1 neljandat lõiku,
ning arvestades järgmist:
(1)
Direktiiviga 96/23/EÜ on kehtestatud meetmed selle I lisas loetletud ainete ja jääkide rühmade seireks. Vastavalt direktiivile 96/23/EÜ peavad kolmandad riigid, kes soovivad lülituda või jääda niisuguste ühenduse õigusaktides sätestatud kolmandate riikide loeteludesse, kellelt liikmesriigid võivad importida kõnealuse direktiiviga reguleeritud loomi ja loomseid põhisaadusi, esitama kava, millega nähakse ette nende kolmandate riikide pakutavad tagatised seoses selle lisas loetletud jääkide ja ainete rühmade seirega.
(2)
Komisjoni 29. aprilli 2004. aasta otsusega 2004/432/EÜ (kolmandate riikide esitatud jääkide seire kavade tunnustamise kohta vastavalt nõukogu direktiivile 96/23/EÜ) (2) kinnitati teatavate nimetatud otsuse lisas loetletud kolmandate riikide esitatud jääkide seire kava, mis hõlmab loetelus nimetatud loomi ja loomseid põhisaadusi.
(3)
Lõuna-Aafrika puhul kustutati looduslikke ja tehistingimustes peetud ulukeid (v.a jaanalinde) käsitlevad kanded otsuse 2004/432/EÜ (muudetud otsusega 2008/407/EÜ (3) lisas esitatud lubatud impordiartiklite loetelust, kuna Lõuna-Aafrika ei suutnud tõendada kava rakendamist muude looduslike ja tehistingimustes peetud ulukite puhul peale jaanalindude. Korraldati küll proovide võtmine, kuid laboratoorseid analüüse ei tehtud.
(4)
Komisjoni kontrollkäik Lõuna-Aafrikasse, mis toimus 2.-7. juulini 2008, näitas, et 2007.-2008. aasta jääkide seire kava on nimetatud kolmandas riigis rakendatud looduslike ja tehistingimustes peetud ulukite puhul ja 2007.-2008. aasta jääkide seire kava kohane proovide võtmine on lõpetatud ning 2008.-2009. aasta jääkide seire kava kohane proovide võtmine käimas. Seega, kuna 2006.-2007. aastat ja 2007.-2008. aastat hõlmavad kinnitatud seirekavad rakendati ja kuna laboratoorsed analüüsid olid piisavad, on üldine olukord seoses tehistingimustes peetud ja looduslike ulukite jääkide kontrollimisega rahuldav. Seepärast on asjakohane muuta otsuse 2004/432/EÜ lisas esitatud loetelu, et lubada Lõuna-Aafrikast ühendusse looduslike ja tehistingimustes peetud ulukite, sealhulgas jaanalindude import, nagu on sätestatud kinnitatud kavades.
(5)
Iisrael on esitanud komisjonile tehistingimustes peetavate ulukite jääkide seire kava. Selle kava hindamine ja komisjoni saadud täiendav teave annavad piisava tagatise jääkide seireks tehistingimustes peetavate ulukite puhul. Seega tuleks nimetatud toode lisada otsuse 2004/432/EÜ lisas esitatud loetelu Iisraeli käsitlevate kannete hulka.
(6)
Hiina on esitanud komisjonile munade jääkide seire kava. Selle kava hindamine ja komisjoni saadud täiendav teave annavad piisava tagatise jääkide seireks munade puhul. Seega tuleks nimetatud toode lisada otsuse 2004/432/EÜ lisas esitatud loetelu Hiinat käsitlevate kannete hulka.
(7)
Ukraina on esitanud komisjonile kodulindude, hobuslaste ja vesiviljeluse jääkide seire kava. Selle kava hindamine ja komisjoni saadud täiendav teave annavad piisava tagatise jääkide seireks nimetatud toodete puhul. Seega tuleks nimetatud tooted lisada otsuse 2004/432/EÜ lisas esitatud loetelu Ukrainat käsitlevate kannete hulka.
(8)
Tuleks parandada teatavad vead seoses otsuse 2008/407/EÜ lisa joonealuste märkuste numeratsiooniga.
(9)
Seepärast tuleks otsust 2004/432/EÜ vastavalt muuta.
(10)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2004/432/EÜ lisa asendatakse käesoleva otsuse lisas esitatud tekstiga.
Artikkel 2
Käesolevat otsust kohaldatakse alates 30. septembrist 2008.
Artikkel 3
Käesolev otsus on adresseeritud liikmesriikidele.
Brüssel, 1. oktoober 2008

Labels: 17
5
20
3
6